Сирием щыщ ди къуэшхэм дадэвгъэIэпыкъу!
«Псори дызыхыхьэнщи, ди лъэпкъэгъухэм дадэIэпыкъунщ!» къыхуеджэныгъэм щIэту мэкъуауэгъуэм и 29-м сыхьэт 11-м Къэрал концерт гъэлъэгъуапIэм щекIуэкIынущ Дунейпсо Адыгэ Хасэм и жэрдэмкIэ зэхуагъэс Дунейпсо адыгэ зэIущIэшхуэр. Ар зытеухуауэ щытынур иджыпсту зауэм и лыгъэм хэт Сирием щыпсэу ди лъэпкъэгъухэм, абы къикIыжу адэжь хэкум къэкIуэжыфахэм я Iуэху зыIутырщ.
Дунейпсо адыгэ зэхыхьэшхуэм кърагъэблэгъащ ООН-м, ЮНЕСКО-м, Узыншагъэр хъумэнымкIэ дунейпсо зэгухьэныгъэм, УФ-м и Федеральнэ Зэхуэсым ФедерацэмкIэ и Советым хэтхэр, Къэрал Думэм и депутатхэр, УФ-м и Президентым и Администрацэм щыщхэр, апхуэдэу Тыркум, Иорданием, Израилым, Сирием, Германием, Великобританием, Голландием, Франджым, США-м, нэгъуэщI къэрал зыбжанэми я лIыкIуэхэр.
ДАХ-м къызэрилъытэмкIэ, оппозицэм иубыда къуажэхэмрэ куейхэмрэ ябгынэу Дамаск Iэпхъуа адыгэ унагъуэхэм я бжыгъэр мини 4-м ноблагъэ. Абыхэм зэрахузэфIэкIкIэ зыщIагъакъуэ а къэралым и къалащхьэм дэс ди лъэпкъэгъухэм. Апхуэдэу щыт пэтми, щтапIэ ихьэжахэм я Iуэхур икъукIэ хьэлъэщ.
Иджыпсту абыхэм дэIэпыкъуныгъэ гуэр иратын папщIэ кхъухьлъатэ зыбжанэ Дамаск ягъэкIуэфын хуейщ. Ар къызэгъэпэщынымкIэ, пыухыкIауэ зыхуеину мылъкумкIэ зэIущIэм щызэчэнджэщынущ.
ЗэIущIэр щекIуэкIыну махуэм Налшык дэт Къэрал концерт гъэлъэгъуапIэм и гупэм деж къыщызэрагъэпэщынущ Сирием щыщ ди лъэпкъэгъухэм ядэIэпыкъуным теухуа телемарафон. Гузэвэгъуэ хэхуа адыгэхэм зыгуэркIэ защIэзыгъэкъуэфыну псори ДАХ-м къыхуреджэ тумэни 10 нэхъ мыхъуми мы Iуэхум хилъхьэну.
Ахъшэр мы къыкIэлъыкIуэ счетми ифлъхьэ хъунущ:
ИНН 0711040610/ КПП 072101001
Расчетный счет 40703810060330000227
БИК 0407026660
Корсчет 30101810600000000660
В Кабардино-Балкарском ОСБ №8631, КБР, г. Нальчик, ул. Пушкина/Кешокова, 33-А/72
